বয়স মাত্র তিন আর তাতেই মাত ওস্তাদরাও। চেন্নাইয়ের লোয়ার কিন্ডারগার্টেন ছাত্রী পি সঞ্জনা এই মুহূর্তে সংবাদ শিরোনামে। সাড়ে তিন ঘণ্টা সময়ে সে ১১১১টি তির ছুড়ে বিশ্ব রেকর্ড ছোঁয়ার চেষ্টা করেছে সম্প্রতি।
এক সর্বভারতীয় সংবাদমাধ্যমের প্রতিবেদন থেকে জানা যাচ্ছে, ৮ মিটার দূর থেকে সঞ্জনা পর পর ১১১১টি তির ছোড়ে। এর মধ্যে খুব কম তিরই লক্ষ্যভ্রষ্ট হয়েছে। স্বাধীনতা দিবসের দিন তার এই তিরন্দাজিকে নথিবন্দি করল সাউথ এশিয়া আর্চারি অ্যাসোসিয়েশন। তারা এই কাণ্ডের তথ্যপ্রামাণ ‘গিনেজ বুক অফ ওয়ার্ল্ড রেকর্ডস’-এ পাঠিয়েছে বলে জানা গিয়েছে। 
সংবাদমাধ্যমকে সঞ্জনা জানিয়েছে, সে একটুও ক্লান্ত বোধ করেনি এই তিরন্দাজিতে। সেই সঙ্গে সে এ-ও জানিয়েছে, অলিম্পিকে সোনা জেতার লক্ষ্যেই সে এগোচ্ছে। 

খেলা দেখিয়ে পুরস্কার হাতে সঞ্জনা। ছবি: রচনা মোহনের টুইট থেকে
সাড়ে তিন ঘণ্টার তিরন্দাজির সময়ে সঞ্জনা প্রতি ঘণ্টায় মাত্র ৫ মিনিট করে বিশ্রাম নিয়েছে। শেষের দিকে তিরন্দাজি করতে করতে সে ক্লান্ত হয়ে পড়লেও, তার আচরণে তার কোনও প্রভাব সে বুঝতে দেয়নি। 

এই বিষয়ে অন্যান্য খবর

তিরন্দাজ এই যুবতীর প্রেমে কাত নেট দুনিয়া, আসল পরিচয় জেনে নিন


এক বছর আগে সঞ্জনার তিরন্দাজির প্রতি আসক্তি দেখা দেয়। উপহারে পাওয়া একটি তির-ধনুকের সেট থেকেই তার এই আসক্তি বলে জানা গিয়েছে। তার অলিম্পিয়ান হওয়ার স্বপ্নপূরণে তার বাবা-মাও উৎসাহী।